CELEX: 62004TJ0085
Language: sk
Date: 2008-01-30
Title: Rozsudok Súdu prvého stupňa (piata komora) z 30. januára 2008. # Guido Strack proti Komisii Európskych spoločenstiev. # Verejná služba - Úradníci. # Vec T-85/04.

ROZSUDOK SÚDU PRVÉHO STUPŇA (piata komora)
      z 30. januára 2008
      Vec T‑85/04
      Guido Strack
      proti
      Komisii Európskych spoločenstiev 
      „Verejná služba – Úradníci – Hodnotenie – Správa o služobnom postupe – Hodnotené obdobie 2001/2002 – Riadny priebeh hodnotenia“
      Predmet: Žaloba, ktorej predmetom je návrh na zrušenie hodnotenia za obdobie 2001/2002 v časti, v ktorej sa týka žalobcu, a rozhodnutia,
         ktorým sa prijíma správa o služobnom postupe žalobcu za toto hodnotené obdobie
      
      Rozhodnutie: Rozhodnutie, ktorým sa prijíma správa o služobnom postupe G. Stracka za hodnotené obdobie 2001/2002, sa zrušuje. Komisia je
         povinná nahradiť trovy konania.
      
      Abstrakt
      Úradníci – Hodnotenie – Interný predpis inštitúcie – Právne účinky – Limity – Rešpektovanie hierarchie právnych noriem
      (Služobný poriadok úradníkov, článok 43)
      Menovaciemu orgánu v zásade nič nebráni, aby v internom rozhodnutí všeobecnej povahy stanovil pravidlá výkonu diskrečnej právomoci,
         ktorá mu bola zverená služobným poriadkom. Možnosť použiť také interné predpisy však podlieha určitým obmedzeniam, najmä povinnosti
         rešpektovať zásadu hierarchie právnych noriem.
      
      Interný predpis je právnou normou nižšej právnej sily ako služobný poriadok alebo predpisy prijaté na jeho vykonanie. V dôsledku
         toho interné predpisy prijaté inštitúciami Spoločenstva v oblasti hodnotenia nemôžu platne vymedziť pravidlá, ktoré sa odchyľujú
         od ustanovení služobného poriadku alebo všeobecných vykonávacích ustanovení k článku 43 služobného poriadku prijatých tými
         istými inštitúciami.
      
      Keďže všeobecné vykonávacie predpisy platné pre Komisiu stanovili v určitých situáciách, akými sú zmena pridelených úloh alebo
         zmena nadriadeného, povinnosť vypracovať čiastočné hodnotiace správy a vykonať váženie pridelených známok, nemôže táto inštitúcia
         stanoviť v internom predpise týkajúcom sa hodnotenia zamestnancov počas prechodného obdobia zodpovedajúceho zmene systému
         hodnotenia, aby hodnotiacu správu vypracoval nadriadený vo funkcii na konci hodnoteného obdobia iba za pomoci konzultácie
         s predchádzajúcimi nadriadenými.
      
      (pozri body 38 – 42)
      Odkaz: Súdny dvor, 1. decembra 1983, Blomefield/Komisia, 190/82, Zb. s. 3981, bod 1; Súd prvého stupňa, 5. októbra 1995, Alexopoulou/Komisia,
         T‑17/95, Zb. VS s. I‑A‑227, II‑683, bod 23; Súd prvého stupňa, 2. júla 1998, Ouzounoff Popoff/Komisia, T‑236/97, Zb. VS s. I‑A‑311, II‑905,
         bod 44; Súd prvého stupňa, 8. decembra 2005, Merladet/Komisia, T‑198/04, Zb. VS s. I‑A‑403, II‑1833, body 38, 40, 41 a 43